नाडेज्दा कप फुटबल : निर्णायक खेल आज
नेपाली राष्ट्रिय महिला टिमले किर्गिस्तानको काराकोलमा भइरहेको नाडेज्दा कप फुटबलको दोस्रो खेलमा सोमबार उज्वेकिस्तानविरुद्ध २–० को हार बेहोरेको छ । योसँगै नेपाली टिमको निरन्तर गोल यात्रा ११ खेलमै रोकियो । अर्को खेलमा ताजकिस्तानले आयोजक किर्गिस्तानलाई २–१ ले हरायो ।
काठमाडौँ — नेपाली राष्ट्रिय महिला टिमले किर्गिस्तानको काराकोलमा भइरहेको नाडेज्दा कप फुटबलको दोस्रो खेलमा सोमबार उज्वेकिस्तानविरुद्ध २–० को हार बेहोरेको छ । योसँगै नेपाली टिमको निरन्तर गोल यात्रा ११ खेलमै रोकियो । अर्को खेलमा ताजकिस्तानले आयोजक किर्गिस्तानलाई २–१ ले हरायो ।नेपालले सावित्रा भण्डारीको चार गोल सहयोगमा पहिलो खेलमा किर्गिस्तानलाई ८–२ ले हराएको थियो । त्यही दिन उज्वेकिस्तानले ताजकिस्तानमाथि १२–० को जित दर्ता गरेको थियो । लगातार दुई जितसँगै उज्वेकिस्तान एक खेलअगावै फाइनल प्रवेश गर्‍यो । चार देश सहभागी प्रतियोगितामा राउन्ड रोबिन लिगको अन्तिम दिन मंगलबार नेपालले ताजकिस्तानको सामना गर्नेछ । त्यसमा जित वा बराबरी नतिजा हात पारेमा नेपालले उज्वेकिस्तानविरुद्ध फाइनल भिड्ने निश्चित गर्नेछ ।फिफा वरीयतामा ५७ स्थानमाथिको उज्वेकिस्तानी टिमले दुवै गोल नेपाली टिमको गल्तीमा गरेको थियो । डिफेन्डर अमृता जैसीले क्लियर गर्न नसकेपछि पाएको बललाई कारासिक लुदमिलाले प्रहार गरेकी थिइन् । उनको प्रहारलाई गोलकिपर एन्जिला तुम्बापोले रोकिन् । फेरि बल लुदमिलाकै खुट्टामा पुग्यो र उनले सहजै पोस्टको दिशा दिँदै उज्वेकिस्तानलाई १–० को अग्रता दिलाइन् ।नेपालकी कप्तान निरु थापा घुँडामा चोट बोक्दै १४ औं मिनेटमै बाहिरिएकी थिइन् । उनको स्थानमा सरु लिम्बुले अवसर पाइन् ।दोस्रो गोल सपिना रुसनियाले ५० औं मिनेटमा गरिन् । उनले तीन डिफेन्स छक्याउँदै दाँयातर्फबाट पेनाल्टी क्षेत्रको ठीक बाहिरबाट फस्ट बारबाट बल जालीको सम्पर्कमा पुर्‍याएर उज्वेकिस्तानको ३ अंक पक्का गरेकी थिइन् । त्यसमा गोलकिपर एन्जिलाले पनि सही अनुमान गर्न सकिनन् । इन्ज्युरी समयमा गीता रानाले लामो दूरीबाट फ्रि–किकमा प्रहार गरेको बल पोलमा लाग्दै फर्किंदा नेपालले अन्तर छोट्याउने अवसर गुमाएको थियो ।उज्वेकिस्तानविरुद्ध गोल गर्न असफल भएसँगै नेपाली महिला टिमको निरन्तर गोलको यात्रा ११ खेलमा पूर्णविराम लाग्यो । भुवनेश्वरमा गत फेब्रुअरीमा भएको हिरो गोल्डकपको पहिलो खेलमा म्यानमारविरुद्ध ३–० ले हारेयता नेपालले लगातार ११ खेलमा गोल गरेको थियो ।यसबीच नेपालले विराटनगरमा साफ च्याम्पियनसिपको फाइनल, मान्डलय (म्यानमार) मा ओलम्पिक २०२० छनोटको दोस्रो चरणमा प्रतिस्पर्धा गरेको थियो । गोल गरेको पछिल्लो खेल यही नाडेज्दा कपको पहिलो खेल (किर्गिस्तानविरुद्ध ८–२ को जित) बन्यो ।नेपाली टिमगोलकिपर : एन्जिला तुम्बापोडिफेन्स : हीराकुमारी भुजेल, अमृता जैसी, पुनम जर्घामगर, गीता रानामिडफिल्ड : अनिता बस्नेत (८२ मिनेट, विमला चौधरी), दीपा राई, रेनुका नगरकोटे (८७ मिनेट, इन्दिरा राई), मन्जलीकुमारी योन्जनफरवार्ड : निरु थापा (कप्तान, १४ मिनेट, सरु लिम्बु), सावित्रा भण्डारी ।